**TIESLIETU MINISTRIJAS UN**

**LATVIJAS PAŠVALDĪBU SAVIENĪBAS**

**SARUNU PROTOKOLS**

Rīgā 2020. gada 6. martā

Sarunas notiek Tieslietu ministrijā (turpmāk – ministrija) Brīvības bulvārī 36.

**Sarunas vada:**

|  |  |
| --- | --- |
| **Gints Kaminskis** | – Latvijas Pašvaldību savienības (turpmāk – LPS) priekšsēdis |
| Jānis Bordāns | – tieslietu ministrs |

|  |  |
| --- | --- |
| **Sarunā piedalās:** |  |
| – no ministrijas puses: | |
| Aldis Bukšs | – tieslietu ministra biroja vadītājs |
| Raivis Kronbergs | – valsts sekretārs |
| Laila Medina | – valsts sekretāra vietniece tiesību politikas jautājumos |
| Olga Zeile | – Nozaru politikas departamenta direktore |
| Dagnija Palčevska | – Civiltiesību departamenta direktore |
| Agnese Rācene-Krūmiņa | – Stratēģijas departamenta direktore |
| Ineta Baldiņa | – Valsts zemes dienesta ģenerāldirektora p.i. |
| Oskars Gabrusenoks | – Valsts zemes dienesta ģenerāldirektora vietnieks kadastra jautājumos |
| – no LPS puses: | |
| Inese Ērgle | – Rīgas bāriņtiesas priekšsēdētāja vietniece |
| Kristīne Kinča | – LPS padomniece juridiskajos jautājumos |
| Vineta Reitere | – LPS padomniece juridiskajos jautājumos |
| **Arnis Sedliņš** | – Rīgas bāriņtiesas Juridiskās nodaļas jurists |
| Sanita Šķiltere | – LPS padomniece finanšu un ekonomikas jautājumos |
| Liene Užule | – LPS Komunikācijas nodaļas vadītāja, padomniece sabiedrisko attiecību jautājumos |
| Rita Vectirāne | – Jelgavas domes priekšsēdētāja vietniece sociālo lietu, veselības aizsardzības, kultūras, izglītības un sporta jautājumu programmā |
|  |  |
| **Protokolē:** |  |
| Sandra Segliņa | – ministrijas Stratēģijas departamenta vecākā referente |

Sarunas sāk plkst.10.00

**Darba kārtības jautājumi:**

1. Tiesiskuma jautājumi (Par likuma "Par valsts budžetu 2020. gadam" 56. pantu).

2. Par visu pašvaldību saistošo noteikumu publicēšanu oficiālajā izdevumā "Latvijas Vēstnesis" un sistematizāciju tiesību aktu portālā www.likumi.lv, nodrošinot pašvaldību saistošo noteikumu pieejamību sabiedrībai vienuviet.

3. Pašvaldību iesaiste bijušo notiesāto integrācijai sabiedrībā pēc soda izciešanas.

4. Bērnu tiesību aizsardzības jautājumi.

5. Administratīvās atbildības likuma ietekme uz pašvaldību saistošajiem noteikumiem.

6. Valsts zemes dienesta pakalpojumu nodrošināšanu nākotnē.

Tieslietu ministrs Jānis Bordāns un LPS priekšsēdis Gints Kaminskis atklāj sarunas. Aicina sarunās vienoties par jautājumu risināšanas virzieniem, lai pēc tam turpinātu darbu ekspertu līmenī.

**1. Tiesiskuma jautājumi (Par likuma "Par valsts budžetu 2020. gadam" 56. pantu)**

**Izsakās**: K.Kinča, G.Kaminskis, J.Bordāns, L.Medina, S.Šķiltere.

**LPS** rīcībā ir nonākusi Vides aizsardzības un reģionālās attīstības ministrijas (turpmāk – VARAM) 2020. gada 13. februāra vēstule par pašvaldību īpašuma atsavināšanu un saistību uzņemšanos, kurā VARAM informē, ka tai ar likuma "Par valsts budžetu 2020. gadam" 56. pantu ir uzdots pienākums vērtēt iespējamos pašvaldības darījumus un pašvaldībām ir noteikts pienākums pirms darījumu slēgšanas pieprasīt VARAM atzinumu par attiecīgo darījumu – līdz likuma par jauno administratīvi teritoriālo iedalījumu spēkā stāšanās brīdim VARAM ir jāsniedz pozitīvs atzinums, lai pašvaldība varētu uzņemties aizņēmuma saistības, sniegt galvojumus, kā arī atsavināt pašvaldības kustamo un nekustamo mantu. LPS lielākās problēmas saredz jautājumā par kustamās un nekustamās mantas atsavināšanu. Iepazīstoties ar vēstules saturu LPS secina, ka VARAM uzstādījumi ir pretrunā ar pastāvošo normatīvo regulējumu, jo līdz likuma par jauno administratīvi teritoriālo iedalījumu spēkā stāšanās brīdi, VARAM nevar uzdot vienai pašvaldībai lemt par citas pašvaldības īpašuma atsavināšanu. VARAM ir norādījusi, ka, ja netiks saņemti atzinumi par to, ka ir izvērtēts, vai jaunajai pašvaldībai būs vai nebūs nepieciešams atsavināmais īpašums, tad VARAM sniegt negatīvu atzinumu. LPS nav skaidrs, kādas būs sekas VARAM atzinumam (vai, ja īpašums tiks atsavināts, saņemot VARAM negatīvu atzinumu, tas būs šķērslis īpašumtiesību nostiprināšanai), kā arī problēmas saredz attiecībā uz VARAM piedāvāto termiņu izpildē. LPS 2020. gada 20. martā ir nosūtījusi ministrijas vēstuli, lūdzot sniegt viedokli par VARAM vēstulē piedāvāto likuma "Par valsts budžetu 2020.gadam" 56. panta īstenošanas kārtību, kā arī sniegt atbildes uz virkni LPS jautājumu. Jautā, vai VARAM, balstoties tikai uz likuma "Par valsts budžetu 2020.gadam" 56. pantu, ir tiesīga uzdot pašvaldībām veikt minētās darbības, kā arī, vai viena pašvaldība var lemt par citas pašvaldības jautājumiem. Par minēto jautājumi ir bijusi LPS un VARAM tikšanās, kurā vides aizsardzības un pašvaldību lietu ministrs ir solījis jautājumu risināt, taču līdz šim atbilde vēl nav sniegta.

**Ministrija** informē, ka gatavo atbildi, izvērtējot LPS vēstulē minēto. Pirms atbildes nosūtīšanas nevēlas šobrīd sniegt pārsteidzīgu atzinumu. Norāda, ka ministrija savu atzinumu var sniegt tikai savas kompetences ietvaros. Pauž viedokli, ka jautājums par pareizu likuma "Par valsts budžetu 2020. gadam" normu piemērošanu būtu risināms kopīgi ar VARAM, kā arī Finanšu ministriju, kā minētā likuma virzītāju. Ministrija sniegs atbalstu par jautājumiem konstitucionālo tiesību jomā.

**Puses vienojas:**

– LPS jautājumu par likuma "Par valsts budžetu 2020. gadam" 56. panta normu piemērošanu risināt sadarbībā ar VARAM, Finanšu ministriju un ministriju.

**2. Par visu pašvaldību saistošo noteikumu publicēšanu oficiālajā izdevumā "Latvijas Vēstnesis" un sistematizāciju tiesību aktu portālā** [**www.likumi.lv**](http://www.likumi.lv)**, nodrošinot pašvaldību saistošo noteikumu pieejamību sabiedrībai vienuviet**

**Izsakās**: J.Bordāns, G.Kaminskis, S.Šķiltere, L.Medina, K.Kinča, R.Kronbergs.

**Ministrija** pauž viedokli, ka oficiālais izdevums "Latvijas Vēstnesis" pilda būtisku lomu informatīvajā telpā, līdz ar to aicina palielināt tā uzturētā resursa, kas nodrošina likumu publicēšanu un datu bāzes veidošanu, pievienoto vērtību, tai skaitā, izmantot jau izveidoto platformu, nodrošinot tajā arī pašvaldību saistošo un, iespējams, citas informācijas publicēšanu. Svarīgs aspekts ir informatīvā drošība, datu patiesums. Ieviešot šādu risinājumu, būtiski uzlabotos pašvaldību saistošo noteikumu pieejamība sabiedrībai (tai skaitā komersantiem) un valsts institūcijām un tiesām, jo visu pašvaldību saistošie noteikumi būtu pieejami vienuviet, turklāt arī konsolidētās versijas (gan spēkā esošās, gan vēsturiskās, gan nākotnes redakcijas). Svarīgi šādu produktu veidot ilgtermiņā, lai sabiedrībā veidotu apziņu, ka platformā pieejama ticama informācija, ko publicē valsts un pašvaldības. Platformas attīstība ir saistīta ar papildu finanšu līdzekļu nepieciešamību gan no valsts budžeta, gan pašvaldībām, kā informācijas devēja, un tā apjoms ir vērtējams, lai tas būtu samērojams ar ieguvumiem.

**LPS** norāda, ka ministrijas piedāvājums ticis aktualizēts jau iepriekš, taču, piekrītot par vienotas datu bāzes veidošanas ieguvumiem, pašvaldībās tam nav atbalsta, jo saistošo noteikumu publicēšana oficiālajā izdevumā ir saistīta ar izdevumiem. Saistošo noteikumu pieejamību pašvaldības nodrošina, tos publicējot to tīmekļvietnēs un informatīvajos izdevumos. Nepieciešams risinājums, kā valsts nodrošina visu pašvaldību saistošo noteikumu publicēšanu oficiālajā izdevumā bez maksas. Nesaskata pamatu prasīt maksu no pašvaldībām.

**Ministrija** informē, ka valsts budžeta dotācija oficiālajam izdevumam tika piešķirta tikai, sākot no 2020. gada, turklāt nepilnā apmērā budžeta līdzekļu pārdales resora ietvaros rezultātā. Papildu finansējuma jautājums oficiālajam izdevējam ir aktuāls un, ja var vienoties, ka publicēšana nodrošināma par valsts budžeta līdzekļiem pilnībā, tad ministrijai būtu nepieciešams LPS atbalsts jautājumā par valsts budžeta līdzekļu piešķiršanu. Attiecībā uz papildu ieguldījumiem platformas izveidē norāda, ka tie būtu nepieciešami vēsturisko, nākotnes un konsolidēto redakciju nodrošināšanai. Norāda, ka lielākā daļa pašvaldību nenodrošina minēto versiju publicēšanu. Konceptuāli izlemjams jautājums, vai nodrošināmas vēsturiskās redakcijas, kam būtu nepieciešami vislielākie finanšu ieguldījumi, ko nevar finansēt tikai no valsts budžeta līdzekļiem.

**LPS** rosina jautājumu par vēsturisko redakciju nodrošināšanu risināt atsevišķi un šodienas sanāksmē vienoties par pušu atbalstu kopīgas datu bāzes veidošanai un valsts budžeta dotācijas nepieciešamību oficiālajam izdevējam, lai to nodrošinātu. Uzsver, ka pasākumam par datu bāzes veidošanai ir jābūt fiskāli neitrālai ietekmei uz pašvaldību budžetu, jo sabiedrības informēšanas pienākumu pašvaldības pilda jau šobrīd.

**Puses** diskutē par jautājuma aspektiem.

**Ministrija** papildus informē, ka saskaņā ar likuma "Par pašvaldībām" 45. panta piekto daļu un pārejas noteikumu 34. punktu novadu domēm līdz 2016. gada 30. jūnijam bija ar saistošajiem noteikumiem jānosaka savu saistošo noteikumu publicēšanas vieta un šie saistošie noteikumi jāpublicē oficiālajā izdevumā. Vairākas novada domes šo pienākumu izpildījušas novēloti (pēc ministrijas atgādinājuma par šādu pienākumu) vai nav izpildījušas līdz šim (ap 16 novadu domēm).

**Puses vienojas:**

– puses atbalsta kopīgas pozīcijas par valsts budžeta finansējuma nepieciešamību VSIA "Latvijas Vēstnesis" stiprināšanai iekļaušanu 2020. gada Ministru kabineta un LPS vienošanās un domstarpību protokolā;

– ministrija nosūtīs LPS informāciju par novadu domēm, kuras nav izpildījušas likuma "Par pašvaldībām" 45. panta piektajā daļā un pārejas noteikumu 34. punktā noteikto pienākumu ar saistošajiem noteikumiem noteikt savu saistošo noteikumu publicēšanas vietu un šos saistošos noteikumus publicēt oficiālajā izdevumā.

**3. Pašvaldību iesaiste bijušo notiesāto integrācijai sabiedrībā pēc soda izciešanas**

**Izsakās:** J.Bordāns, A.Bukšs, S.Šķiltere, L.Medina, G.Kaminskis, R.Vectirāne, V.Reitere.

**Ministrija** aicina pusēm strādāt pie risinājumiem, kā īstenot pašvaldību iesaisti bijušo notiesāto integrācijai sabiedrībā pēc soda izciešanas. Valsts kontroles 2019. gada 26. septembra revīzijas ziņojumā "Valstī īstenoto notiesāto personu resocializācijas pasākumu efektivitāte" secināts, ka pašvaldībās nav vienotas prakses un izpratnes par darbu ar bijušajiem ieslodzītajiem, tiem nonākot savā pašvaldībā pēc atbrīvošanas no ieslodzījuma vietas. Jautājumu aktualizē, ņemot vērā ministrijas atbalstu otrā līmeņa administratīvo reģionu izveidei un aicinājumu aktualizēt jomas, kas būtu deleģējamas administratīvo reģionu kompetencē, un pauž viedokli, ka viena no kompetencēm varētu būt bijušo ieslodzīto integrācijas sabiedrībā uzraudzība. Vēlas LPS viedokli un iespējamos priekšlikumus, jo vienīgais veids, kā nodrošināt bijušo ieslodzīto veiksmīgu integrāciju sabiedrībā, ir veidot sistēmu, kur valsts un pašvaldību institūcijas savstarpēji sadarbojas.

Rosina LPS aicināt pašvaldības uz diskusijām, kur piedalītos arī ministrija, lai apzinātu pašvaldību priekšlikumus un idejas par to, ko pašvaldības no savas puses pieejamo resursu ietvaros un iespēju robežās var darīt labākas sadarbības nodrošināšanai, lai tos tālāk integrētu ar priekšlikumiem par iespējām, ko var nodrošināt sodu izpildes iestādes. Aicina priekšlikumus apzināt līdz nākamā gada sarunām.

Jautājums aktualizēts arī ņemot vērā, ka ministrija šogad strādās pie pamatnostādņu resocializācijas jomā sagatavošanas Eiropas Sociālo fondu līdzekļu apguvei nākamajā periodā, līdz ar to būtu nepieciešami pašvaldībās jau apzināti, izdiskutēti un apkopoti priekšlikumi, tai skaitā izvērtējot esošo situāciju un pieredzi no iepriekšējā resocializācijas projekta, lai turpmāk varētu paredzēt pēc iespējas labākos pasākumus.

**LPS** atbalsta priekšlikumu izstrādi, kopīgi sadarbojoties.

**LPS** raksturo problēmjautājumus saistībā ar bijušo ieslodzīto integrācijas procesu sabiedrībā, uzsverot mājokļa nodrošināšanas jautājumu, kas turklāt nav terminēts. Būtiska ir pārprofilēšana, kas jau ir Nodarbinātības valsts aģentūras (turpmāk – NVA) kompetencē. Svarīgi, cik elastīgi un ātri NVA rīkojas gan pārprofilēšanā, gan mūžizglītības priekšlikumu piedāvāšanā.

Uzsver, ka pēc tam, kad Eiropas Sociālā fonda projekta "Bijušo ieslodzīto integrācija sabiedrībā un darba tirgū" īstenošanas laikā tika atcelti karjeras konsultanta pakalpojumi bijušajiem ieslodzītajiem, vērsa uzmanību uz nepieciešamību kā mērķa grupu atbalsta pasākumiem saglabāt arī bijušos ieslodzītos (nevis tikai ieslodzītos).

No pašvaldību sociālajiem dienestiem saņemtas pozitīvas atsauksmes par reģionālajiem semināriem, kas tiek rīkoti projekta "Resocializācijas sistēmas efektivitātes paaugstināšana" ietvaros. Min, ka Eiropas Sociālo fondu nākamajā plānošanas periodā līdzīgus seminārus varētu rīkot arī citām pašvaldību iestādēm, piemēram, pašvaldības policija u.c.

**Puses vienojas:**

– puses savstarpēji sadarbosies, lai, izmantojot esošos LPS sadarbības formātus (darba grupa, Sociālo jautājumu komiteja u.c.), aicinātu pašvaldības uz diskusijām ar mērķi apzināt, izdiskutēt un apkopot pašvaldību priekšlikumus pasākumiem bijušo ieslodzīto integrācijai sabiedrībā pēc soda izciešanas.

**4. Bērnu tiesību aizsardzības jautājumi**

**Izsakās:** J.Bordāns, G.Kaminskis, V.Reitere, I.Ērgle, L.Medina.

**Ministrijas** ieskatā līdz šim nav izdevies radīt sistēmu ar vienotu vadību (ministriju) atbildībai par bērnu tiesību aizsardzības jautājumiem. Ņemot vērā, ka ministrijas kompetencē ir daļa no jautājumiem, kas attiecas uz bērnu tiesību aizsardzību, ministrija ir tikusi iesaistīta, kā arī ir gatava strādāt pie jaunas sistēmas izveides. Ministrija kā atbildīgās ministrijas noteikšanai nav bijis plaša atbalsta no Pārresoru koordinācijas centra un Labklājības ministrijas (turpmāk – LM) puses, ir bijušas sarunas arī ar premjeru. Ministrija saredz, ka sistēma būtu veidojama, citādi organizējot institūciju koordināciju, nekā LM piedāvātajā modelī. Ministrija ir gatava piedāvāt jaunu modeli attiecībā uz bāriņtiesu darbību. Uzņemoties daļu atbildības, piedāvā veidot labu politiku attiecībā uz bērna tiesībām – tiesību politiku, izstrādājot vienveidīgu un Latvijas situācijai atbilstošu metodiku un vadlīnijas, un rīcībpolitiku, ietekmējot metodikas piemērošanu, tai skaitā ar kontroles elementu palīdzību. Ar bērnu tiesību aizsardzību saistītie jautājumi arī līdz šim ir bijuši ministrijas redzes lokā. Šobrīd ministrija risina lielākoties sekas, taču būtu gatava arī veidot politiku, kas vērsta uz cēloņu novēršanu. Līdz ar to ministrijai ir spēja saredzēt kopējo ainu. Ministrija jau šobrīd ir profesionāli eksperti bērnu tiesību aizsardzības jautājumos, pilnas atbildības par jomu nodrošināšanai būtu nepieciešams stiprināt cilvēkresursu kapacitāti, lai kopīgo politiku veidotu labākā kvalitātē nekā šobrīd.

Vēlas LPS redzējumu par bērnu tiesību aizsardzības jautājumu organizēšanu valstī, tai skaitā par ministrijas piedāvājumu, kā arī, ņemot vērā diskusijas par LM piedāvāto modeli.

Ministrija neuzstās uz tās piedāvātā modeļa obligātu ieviešanu, tomēr redz, ka var efektīvāk veidot politiku.

**LPS** norāda, ka Valsts bērnu tiesību aizsardzības inspekcijas realizētā metodiskā vadība ir nepietiekama un tas ir pārrunāts vairākās sarunās ar LM. Kopumā jautājums par bērnu tiesību aizsardzības sistēmas pilnveidi ir atvērts un par šo jautājumu nepieciešams diskutēt.

Uzsver, ka jautājums par reģionālo līmeni šeit varētu būt un ir nepieciešamas diskusijas. Pauž viedokli, ka nepieciešams turpināt darbu, jo LM darba grupā ir izstrādāts viens iespējamais uzlabotā modeļa variants, kas nav aprobēts.

Informē par darbu LM darba grupā, tai skaitā par piedāvātajiem variantiem un par jautājumiem un jomām, kur nepieciešams risinājums. Informē, ka bāriņtiesu pārsūdzēto lēmumu skaits ir neliels. Uzsver, ka, veidojot jauno modeli, būtu svarīgi nesagraut jau izveidotos procesus, bet gan strādāt pie bērnu tiesību aizsardzības sistēmas pilnveidošanas.

Bāriņtiesu asociācija pauž viedokli, ka jaunā administratīvi teritoriālā reforma varētu risināt lielu daļu jautājumu. Bāriņtiesas atbalsta pārmaiņas. Jautājums par bāriņtiesu darbības jaunajiem modeļiem tiek risināts ilgstoši. Pauž viedokli, ka bāriņtiesu darbs ir tuvāks labklājības jomai, kaut gan noteikta daļa kompetences ir arī ministrijas atbildības jomā – kā ārvalstu sadarbības jautājumi, bāriņtiesas notariālās funkcijas. Prevencijas darbs / sociālais darbs / bāriņtiesas darbs būtu saglabājams pēc iespējas tuvāk iedzīvotājiem pašvaldībās, jo prevenciju nav zināms, kas var veikt centralizēti. Pauž viedokli, ka katrā pašvaldībā tuvāk iedzīvotājam ir jābūt Bērnu tiesību aizsardzības institūcijai - lai kā arī tā netiktu nodēvēta. Bāriņtiesām noteikti nav pretenziju, ka valstī divas svarīgas jomas – tieslietas un labklājība ir gatavi ieguldīties bērnu tiesību aizsardzības jomā, kas nebūt nav tikai juridiskais aspekts un tikai sociālais aspekts.

**Puses** diskutē par jautājuma aspektiem.

**Ministrija** informē, ka, ievērojot, ka līdz šim brīdim nav izdevies panākt vienošanos un veidot vienotu un ar visām institūcijām saskaņotu redzējumu par bērnu tiesību aizsardzības sistēmu, tā plāno turpināt darbu pie bērnu izdarīto likumpārkāpumu prevencijas, pilnveidojot spēkā esošo regulējumu – likumu "Par audzinoša rakstura piespiedu līdzekļu piemērošanu bērniem". Aicinās arī LPS līdzdarboties.

**Puses vienojas:**

– nepieciešams turpināt darbu, lai izstrādātu pēc iespējas efektīvāku bērnu tiesību aizsardzības sistēmu.

**5. Administratīvās atbildības likuma ietekme uz pašvaldību saistošajiem noteikumiem**

**Izsakās:** L.Medina, K.Kinča, G.Kaminskis.

**Ministrija** – ņemot vērā Administratīvās atbildības likuma spēkā stāšanās datumu (šī gada 1. jūlijs), kuru nav plānots pārcelt, aicina pašvaldības pēc iespējas drīzāk pielāgot pašvaldību saistošo noteikumu regulējumu Administratīvās atbildības likuma normām. Ministrijas Valststiesību departamenta eksperti sniedz atbalstu pašvaldībām, departamentā izveidota atsevišķa nodaļa darbam ar administratīvās atbildības politikas un audzinoša rakstura piespiedu līdzekļu bērniem jautājumiem. Attiecībā uz apmācībām informē, ka ir izdota grāmata "Administratīvo pārkāpumu tiesības. Administratīvās atbildības likuma skaidrojumi", aicina to izmantot darbā. Plānotas apmācības, tai skaitā pašvaldībām. Plānots veikt pēdējo apmācību videoierakstu, lai to izplatītu pēc nepieciešamības.

**LPS** rosina ministrijas ekspertiem organizēt apmācības pašvaldībām par saistošo noteikumu regulējuma pielāgošanu Administratīvās atbildības likuma normām, izmantojot LPS rīcībā esošās videokonferences organizēšanas iespējas.

**Puses vienojas:**

– ministrija sazināsies ar LPS par apmācību organizēšanu pašvaldībām par saistošo noteikumu regulējuma pielāgošanu Administratīvās atbildības likuma normām, izmantojot LPS rīcībā esošās videokonferences organizēšanas iespējas;

– LPS aicinās pašvaldības uz apmācībām sagatavot jautājumus par saistošo noteikumu regulējuma pielāgošanu Administratīvās atbildības likuma normām.

**6. Valsts zemes dienesta pakalpojumu nodrošināšanu nākotnē**

**Izsakās:** J.Bordāns, A.Bukšs, I.Baldiņa, G.Kaminskis, S.Šķiltere.

**Ministrija** sadarbībā ar Valsts zemes dienestu (turpmāk – VZD) tuvākajā nākotnē plāno strādāt pie nākotnes redzējuma par VZD pakalpojumu pieejamību, līdz ar to vēlas izzināt pašvaldību redzējumu par VZD pakalpojumu, tai skaitā par klātienes un digitālo pakalpojumu pieejamību reģionos, par sadarbību ar VZD. Ņemot vērā, ka plānots uzdot VZD šī gada laikā strādāt pie attīstības stratēģijas, ir nepieciešams arī pašvaldību redzējums par to, kādai ir jābūt VZD pakalpojumu pieejamībai pašvaldībās – kur nepieciešami klātienes pakalpojumu, kur var veidot digitālos pakalpojumus.

Viens no risinājumiem, kā nodrošināt VZD pakalpojumu pieejamību reģionos pilnu darba nedēļu būtu to sniegšana Valsts un pašvaldību vienoto klientu apkalpošanas centru (turpmāk – VPVKAC) ietvaros. Pašvaldību viedoklis par šādu risinājumu šobrīd ir dažāds. Rosina LPS aicināt pašvaldības uz diskusiju par VZD pakalpojumu integrēšanu VPVKAC pakalpojumos pēc iespējas, kur tas iespējams.

Aktuāls ir jautājums par VZD klātienes pakalpojumu tīklu, kas rada ievērojamus finanšu izdevumus. Šobrīd tiek nodrošināts 22 VZD klientu apkalpošanas centru darbs, kā arī VZD pakalpojumi tiek sniegti sešos VPVKAC. Daļā klātienes pakalpojumu sniegšanas vietu pakalpojumu izmantošanas biežums ir mazs. Līdz ar to šajās vietās pakalpojumu nodrošināšana ir ekonomiski neizdevīga, vienlaikus ir jādomā par efektīvu un racionālu budžeta līdzekļu izlietojumu. Sadarbība ar pašvaldībām saistībā ar telpu nodrošināšanu ir dažāda, piemēram, Krāslavas novada pašvaldība ir paudusi atbalstu pašvaldības telpu nodrošināšanai bez maksas, savukārt Madonas novada pašvaldība ir lēmusi nepagarināt nomas līgumu par pašvaldības telpu izmantošanu, līdz ar to VZD telpas, iespējams, būs jānomā no privātā sektora, kur nomas maksa būs lielāka. Pagājušā gada nogalē Alūksnes pilsētā tika izveidots VPVKAC, kuru veidojot tika veikts aprēķins par izmaksām, taču šobrīd pašvaldība ir informējusi VZD, ka plānotā nomas maksa ir palielināta divas reizes, līdz ar to VZD vērtēs jautājumu par pakalpojumu sniegšanu šajā VPVKAC.

**LPS** pauž viedokli, ka ir arī pašvaldībām var būt dažādas situācijas, kādēļ tās pieņem kādus lēmumus, tai skaitā saistībā ar jauno administratīvi teritoriālo reformu.

Pauž viedokli, ka par VZD jautājumiem nepieciešams organizēt atsevišķu sanāksmi, ņemot vērā, ka ministrijas pieteiktais jautājums ir konceptuāls.

Saistībā ar Kadastra informācijas sistēmas modernizācijas un datu pakalpojumu attīstības projektu pauž viedokli, ka jau šobrīd nepieciešams strādāt pie normatīvā regulējuma, tai skaitā nosakot datus, kas tiks uzkrāti elektroniski.

**Ministrija** piekrīt, ka nepieciešams strādāt pie normatīvā regulējuma. Ņemot vērā, ka minētais projekts valdībā ir apstiprināts un līdz ar to finansējums tā īstenošanai varētu tikt piešķirts, ministrija plāno atjaunot darbu pie jaunā kadastra likuma.

**Puses** diskutē par jautājuma aspektiem. Nonāk pie vienota viedokļa, ka jautājumi saistībā ar projektu par jauno kadastra informācijas sistēmu pārrunājami nākamā gada sarunās.

**LPS** norāda, ka atsevišķajās sanāksmē nepieciešams pārrunāt arī šodienas sarunās neizrunātos jautājumus par 1) ministrijasiniciatīvu par grozījumiem nekustamā īpašuma nodokļa politikas jomā; 2) jauno būvju klasifikāciju un 3) jautājumus, kas saistīti ar jauno kadastrālās vērtēšanas metodiku.

**Ministrija** pauž viedokli, ka jautājumi par LPS pieteikto problemātiku attiecībā uz jauno kadastrālās vērtēšanas metodiku risināmi pakāpeniski atbilstoši valdības pieņemtajiem lēmumiem.

**Puses vienojas:**

– organizēt atsevišķu sanāksmi ar ministrijas valsts sekretāra līdzdalību par LPS pieteiktajiem jautājumiem, kas netika iekļauti šo sarunu darba kārtībā (jautājumu saraksts pievienots šo sarunu protokola pielikumā), kā arī par jautājumu par ministrijasiniciatīvu par grozījumiem nekustamā īpašuma nodokļa politikas jomā un jauno būvju klasifikāciju.

Sarunas slēdz plkst.12.10

Pielikumā: Informācija par Latvijas Pašvaldību savienības pieteiktajiem atsevišķi izskatāmajiem jautājumiem uz 3 lapām.

Tieslietu ministrs Jānis Bordāns

Latvijas Pašvaldību savienības priekšsēdis Gints Kaminskis

Protokolēja Sandra Segliņa